钦定古今图书集成/明伦汇编/氏族典/第186卷 > 萧懿
## 钦定古今图书集成/明伦汇编/氏族典/第186卷 > 萧懿

按《梁书长沙嗣王业传》：“高祖长兄懿，字元达，少有令
誉，解褐齐安南邵陵王行参军，袭爵临湘县侯，迁太
子舍人、洗马建安王友。出为晋陵太守，讼理人和，称
为善政。入为中书侍郎。永明季，授持节、都督梁、南北
秦、沙四州诸军事、西戎校尉、梁南梁二州刺史，加冠
军将军。魏人入汉中，懿随机拒击，伤杀甚多，魏人震”
惧，边境遂宁。进号征卤将军，迁督益宁二州军事、益
州刺史，入为太子右卫率，尚书吏部郎、卫尉卿。永元
二年，裴叔业据豫州反，授持节、征卤将军、督豫州诸
军事、豫州刺史，领历阳、南谯二郡太守，讨叔业。叔业
惧，降于魏。既而平西将军崔慧景入寇京邑，奉江夏
王宝元围台城。齐室大乱，诏征懿，懿率锐卒三千人
援城。慧景遣其子觉来拒，懿奔击，大破之。授侍中、尚
书右仆射，未拜，仍迁尚书令、都督征讨水陆诸军事。
时东昏肆虐，茹法珍、王咺之等执政。懿既立元勋，独
居朝右，深为法珍等所惮。乃说东昏曰：“懿将行隆昌
故事，陛下命在晷刻。”东昏信之，懿遂遇祸。中兴元年，
追赠侍中、中书监、司徒。宣德太后临朝，改赠太傅。天
监元年，追崇丞相，封长沙郡王，谥曰《宣武》。